CELEX: 32021D0326
Language: el
Date: 2021-02-22 00:00:00
Title: Απόφαση (ΕΕ) 2021/326 του Συμβουλίου της 22ας Φεβρουαρίου 2021 σχετικά με τη θέση που πρέπει να ληφθεί, εξ ονόματος της Ένωσης,στο πλαίσιο της Επιτροπής Εμπορίου που συγκροτήθηκε με τη συμφωνία εμπορίουμεταξύ της Ευρωπαϊκής Ένωσης και των κρατών μελών της, αφενός,και της Κολομβίας, του Περού και του Ισημερινού, αφετέρου, όσον αφοράτην τροποποίηση του προσαρτήματος 1 του παραρτήματος XII (Δημόσιες συμβάσεις)

24.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 64/8
               
            
         ΑΠΟΦΑΣΗ (ΕΕ) 2021/326 ΤΟΥ ΣΥΜΒΟΥΛΙΟΥ
         της 22ας Φεβρουαρίου 2021
         σχετικά με τη θέση που πρέπει να ληφθεί, εξ ονόματος της Ένωσης,στο πλαίσιο της Επιτροπής Εμπορίου που συγκροτήθηκε με τη συμφωνία εμπορίουμεταξύ της Ευρωπαϊκής Ένωσης και των κρατών μελών της, αφενός,και της Κολομβίας, του Περού και του Ισημερινού, αφετέρου, όσον αφοράτην τροποποίηση του προσαρτήματος 1 του παραρτήματος XII (Δημόσιες συμβάσεις)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 και το άρθρο 100 παράγραφος 2, και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη τη συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας, του Περού και του Ισημερινού, αφετέρου, και ιδίως το άρθρο 191,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία εμπορίου μεταξύ της Ευρωπαϊκής Ένωσης και των κρατών μελών της αφενός, και της Κολομβίας και του Περού αφετέρου («συμφωνία εμπορίου»), υπογράφηκε από την Ένωση σύμφωνα με την απόφαση 2012/735/ΕΕ του Συμβουλίου (1) και εφαρμόζεται προσωρινά από την 1η Μαρτίου 2013 μεταξύ της Ένωσης και του Περού και από την 1η Αυγούστου 2013 μεταξύ της Ένωσης και της Κολομβίας. Η συμφωνία εμπορίου τροποποιήθηκε από το πρωτόκολλο προσχώρησης του Ισημερινού (2), που υπογράφηκε στις 11 Νοεμβρίου 2016 σύμφωνα με την απόφαση (ΕΕ) 2016/2369 του Συμβουλίου (3) και εφαρμόζεται προσωρινά από την 1η Ιανουαρίου 2017.
                  
               
                     (2)
                  
                  
                     Το άρθρο 191 της συμφωνίας εμπορίου θεσπίζει τις διαδικασίες όσον αφορά την τροποποίηση ή τη διόρθωση του πεδίου κάλυψης των δημόσιων συμβάσεων που διαθέτει κάθε Μέρος βάσει του τίτλου VI της συμφωνίας εμπορίου.
                  
               
                     (3)
                  
                  
                     Το προσάρτημα 1 του παραρτήματος XII της συμφωνίας εμπορίου, ορίζει τους φορείς της κεντρικής διοίκησης της Κολομβίας των οποίων οι συμβάσεις καλύπτονται στο πλαίσιο του τίτλου VI της συμφωνίας εμπορίου («κατάλογος των αναθετόντων φορέων»).
                  
               
                     (4)
                  
                  
                     Κατά τη συνεδρίαση της υποεπιτροπής για τις δημόσιες συμβάσεις που πραγματοποιήθηκε στη Μπογκοτά στις 17 Οκτωβρίου 2019, η Κολομβία ενημέρωσε την Ένωση για την πρόθεσή της να επικαιροποιήσει τον κατάλογο των αναθετόντων φορέων προσθέτοντας έξι οργανισμούς σε εκτελεστικό επίπεδο που δημιουργήθηκαν μετά το 2011. Κατά την ολοκλήρωση των διαπραγματεύσεων για τη συμφωνία εμπορίου το 2010, τα καθήκοντα που επί του παρόντος εκτελούνται από τους εν λόγω οργανισμούς, ασκούνταν από τους αναθέτοντες φορείς σε υπουργικό επίπεδο.
                  
               
                     (5)
                  
                  
                     Η Ένωση και η Κολομβία συμφωνούν ότι ο κατάλογος για τους αναθέτοντες φορείς θα πρέπει να επικαιροποιηθεί αναλόγως.
                  
               
                     (6)
                  
                  
                     Επομένως κρίνεται αναγκαίο να τροποποιηθεί ο κατάλογος των αναθετόντων φορέων. Η Ένωση και η Κολομβία συμφωνούν ότι η εν λόγω επικαιροποίηση δεν απαιτεί αντισταθμιστικές προσαρμογές, δεδομένου ότι πρόκειται για τροποποίηση ήσσονος σημασίας σύμφωνα με το άρθρο 191 παράγραφος 2 στοιχείο α) της συμφωνίας εμπορίου.
                  
               
                     (7)
                  
                  
                     Σύμφωνα με το άρθρο 14 παράγραφος 3 σε συνδυασμό με το άρθρο 12 παράγραφος 4 της συμφωνίας εμπορίου, θα εκδοθεί απόφαση στο πλαίσιο της Επιτροπής Εμπορίου που συγκροτήθηκε με τη συμφωνία εμπορίου («Επιτροπή Εμπορίου») από την Ένωση και την εκάστοτε υπογράφουσα χώρα των Άνδεων, όταν η απόφαση αφορά αποκλειστικά τη διμερή σχέση μεταξύ τους.
                  
               
                     (8)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής Εμπορίου, δεδομένου ότι η απόφαση της Επιτροπής Εμπορίου για την τροποποίηση του καταλόγου των αναθετόντων φορέων θα είναι δεσμευτική για την Ένωση δυνάμει του άρθρου 14 παράγραφος 2 της συμφωνίας εμπορίου,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της Επιτροπής Εμπορίου όσον αφορά την τροποποίηση του καταλόγου των αναθετόντων φορέων που παρατίθεται στην ενότητα 1 του τμήματος A του προσαρτήματος 1 του παραρτήματος XII της συμφωνίας εμπορίου βασίζεται στο αντίστοιχο σχέδιο απόφασης της Επιτροπής Εμπορίου (4).
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 22 Φεβρουαρίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Απόφαση 2012/735/ΕΕ του Συμβουλίου, της 31ης Μαΐου 2012, για την υπογραφή, εξ ονόματος της Ένωσης, και την προσωρινή εφαρμογή της συμφωνίας εμπορίου μεταξύ της Ευρωπαϊκής Ένωσης και των κρατών μελών της αφενός, και της Κολομβίας και του Περού αφετέρου (ΕΕ L 354 της 21.12.2012, σ. 1).
         
            (2)  Πρωτόκολλο προσχώρησης στη συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη η προσχώρηση του Ισημερινού (ΕΕ L 356 της 24.12.2016, σ. 3).
         
            (3)  Απόφαση (ΕΕ) 2016/2369 του Συμβουλίου, της 11ης Νοεμβρίου 2016, για την υπογραφή, εξ ονόματος της Ένωσης, και την προσωρινή εφαρμογή του πρωτοκόλλου προσχώρησης στη συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη η προσχώρηση του Ισημερινού (ΕΕ L 356 της 24.12.2016, σ. 1).
         
            (4)  Βλέπε έγγραφο ST 5699/21 στον ιστότοπο http://register.consilium.europa.eu.